་སྔོན་པོ་ནས་འབྲས་ཙམ་གྱི་ལྟེ་བར་ཉི་མའི་སྟེང་དུ་ཧཱུྃ་ཡུངས་འབྲུ་ཙམ་གྱི་མཐར་ཀཱི་ལ་ཡ་སྐྲ་ཤད་ཀྱིས་བྲིས་པ་ལྟ་བུས་བསྐོར་ནས་ཡོད་པའི་མོས་པ་མཛད་ནས། སློབ་དཔོན་ལ་གུས་འདུད་དྲག་པོ་དུངས་པ་བྱས་པས། སློབ་དཔོན་གྱི་ཐུགས་ཀའི་ཧཱུྃ་ཡིག་སྔགས་ཕྲེང་དང་བཅས་པ་ལས་སྔགས་ཕྲེང་མར་མེ་གཅིག་ལས་གཉིས་མཆེད་ཀྱི་ཚུལ་དུ་བྱུང་། སློབ་དཔོན་གྱི་ཞལ་ནས་ཐོན། ཁྱེད་རང་རྣམས་ཀྱི་ཞལ་དུ་ཞུགས། སྙིང་གའི་ཧཱུྃ་ཡིག་སྔགས་ཕྲེང་དང་བཅས་པ་ལ་དང་པོས་ཐིམ། གཉིས་པས་བྱིན་གྱིས་བརླབས། གསུམ་པས་བརྟན་པར་བྱས་པའི་མོས་པ་མཛད་ནས། སྔགས་འདིའི་རྗེས་ཟློས་ལན་གསུམ་མཛོད། ཨོཾ་བཛྲ་ཀཱི་ལི་ཀཱི་ལཱ་ཡ་སརྦ་བིགྷྣཱན་བནྡྷ་ཧཱུྃ་ཕཊ། ཅེས་བརྗོད། དེ་ནས་ཁྱེད་རང་རྣམས་ཀྱིས་སློབ་དཔོན་ལ་མེ་ཏོག་འཐོར་བཞིན་པ་དང་བཅས་པས་འདིའི་རྗེས་ཟློས་མཛོད། བཅོམ་ལྡན་བདག་ལ་སྩལ་ལགས་ཀྱི། །བཅོམ་ལྡན་བདག་ལ་བྱིན་གྱིས་རློབས། །ལན་གསུམ། དེ་ནས་སློབ་དཔོན་གྱིས་མེ་ཏོག་གི་ཕྲེང་བ་སྔགས་ཀྱི་ཕྲེང་བར་བྱིན་གྱིས་བརླབས་ནས། ཁྱེད་རང་རྣམས་ཀྱི་དབུ་ཐོག་ཏུ་བཞག་པའི་མོས་པ་མཛོད། བཅོམ་ལྡན་འདི་ལ་སྩལ་ལགས་ཀྱི། །བཅོམ་ལྡན་འདི་ལ་བྱིན་གྱིས་རློབས། །ཞེས་སློབ་མ་མང་ཉུང་དང་བསྟུན་ནས་བརྗོད་ཅིང་མེ་ཏོག་གཏོར། དམ་བཅའ་ལེན་པར་སྤྲོ་ན། སློབ་མ་རེ་རེའི་མདུན་དུ་ཕྱིན་ནས། སློབ་དཔོན་གྱི་ཕྲེང་བ་ལ་འཛིན་དུ་བཅུག་སྟེ། ཉི་མ་རེ་ལ་ཀཱི་ལ་ཡ་དུ་བཟླ། ཞེས་དྲིས་ཚར་བ་དང་། ཁྱེད་རང་རྣམས་དུས་ད་ནས་སངས་རྒྱས་མ་ཐོབ་ཀྱི་བར་དུ་བཅོམ་ལྡན་འདས་རྡོ་རྗེ་གཞོན་ནུ་ཡི་དམ་གྱི་ལྷར་གཟུང་ཞིང་། དེའི་གསང་སྔགས་ཀྱང་དམ་བཅའ་བ་བཞིན་ནམ། ཉི་མ་རེ་ལ་ཅི་ནུས་ཀྱི་བཟླ་བར་བགྱིའོ་སྙམ་པས་འདིའི་རྗེས་ཟློས་མཛོད། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས་དུས་ད་ནས་བཟུང་སྟེ། ཇི་སྲིད་སངས་རྒྱས་ཀྱི་གོ་འཕང་མ་ཐོབ་ཀྱི་བར་དུ་བཅོམ་ལྡན་འདས་རྡོ་རྗེ་གཞོན་ནུ་ཡི་དམ་གྱི་ལྷར་གཟུང་ཞིང་། དེའི་སྔགས་ཀྱང་ཉི་མ་རེ་ལ་ཅི་ནུས་སམ་དམ་བཅའ་བཞིན་བཟླ་བར་བགྱིའོ། །ལན་གསུམ་བརྗོད། དེ་ནས་སློབ་དཔོན་གྱིས་མེ་ཏོག་གཏོར་ཞིང་། བཅོམ་ལྡན་འདས་ཀྱིས་བྱིན་རླབས་ཀྱིས། །འདི་ལ་འགོ་བར་མཛད་དུ་གསོལ། །སྔགས་ཀྱི་དངོས་གྲུབ་སྩལ་དུ་གསོལ། །བརྟུལ་ཞུགས་བརྟན་པར་མཛད་དུ་གསོལ། །ཅེས་བརྗོད་ཅིང་མེ་ཏོག་གཏོར་ལ། རིག་པ་འཛིན་པ་འདི་རྣམས་ཀྱི་རྒྱུད་ལ་རྡོ་རྗེ་གཞོན་ནུ་ལྷ་ལྔ་བཅུ་རྩ་གཅིག་གི་བྱིན་རླབས་དང་ནུས་མཐུ་མ་ལུས་པ་འཇུག་པར་གྱུར་ཅིག །དེ་ནས་རིགས་ལྔའི་སྤྲུལ་བཤད་སྦྱིན་པ་ནི། ཁྱེད་རང་རྣམས་རྣམ་པར་སྣང་མཛད་ཀྱི་རང་བཞིན་དུ་གནས་པ་ལ་འཁོར་ལོ་རེ་ཕྱག་ཏུ་གཏད་ནས་རྗེས་སུ་གནང་བ་བྱིན་པའི་མོས་པ་མཛོད། འཁོར་ལོ་བྲིས་པའི་ཙ་ཀ་ལི་སློབ་མ་རྣམས་ཀྱི་ལག་ཏུ་གཏད་ལ། འཇིག་རྟེན་ཁམས་ནི་ཐམས་ཅད་དུ། །ཇི་ལྟ་ཇི་ལྟར་འདུལ་འགྱུར་བའི། །སེམས་ཅན་ཀུན་གྱི་དོན་གྱི་ཕྱིར། །དེ་ལྟར་ཆོས་ཀྱི་འཁོར་ལོ་བསྐོར། །དེ་བཞིན་དུ། མི་བསྐྱོད་པའི་རང་བཞིན་དུ་གནས་པ་ལ་རྡོ་རྗེ་བྲིས་པའི་ཙ་ཀ་ལི། རིན་ཆེན་འབྱུང་ལྡན་གྱི་རང་བཞིན་དུ་གནས་པ་ལ་རིན་པོ་ཆེ། འོད་དཔག་མེད་ཀྱི་རང་བཞིན་དུ་གནས་པ་ལ་པདྨ། དོན་ཡོད་གྲུབ་པའི་རང་བཞིན་དུ་གནས་པ་ལ་སྣ་ཚོགས་རྡོ་རྗེའི་ཙ་ཀ་ལི་རྣམས་གོང་བཞིན་གཏད། འཇིག་རྟེན་ཁམས་ནི་སོགས་ཚིགས་བཅད་སྔ་མ་གསུམ་གོང་བཞིན་ལ་ཆོས་ཀྱི་འཁོར་ལོ་ཞེས་པའི་གནས་སུ། རྡོ་རྗེའི་འཁོར་ལོ་དང་། རིན་ཆེན་འཁོར་ལོ། པདྨའི་འཁོར་ལོ། རལ་གྲིའི་འཁོར་ལོ་སོགས་འདོན་པ་བསྒྱུར། དེ་ནས་འབུད་དུང་སློབ་མ་རྣམས་ལ་གཏད་ཅིང་། འཇིག་རྟེན་ཁམས་ནི་ཐམས་ཅད་དུ། །ཇི་ལྟ་ཇི་ལྟར་འདུལ་འགྱུར་བའི། །སེམས་ཅན་ཀུན་གྱི་དོན་གྱི་ཕྱིར། །ཁྱོད་ཀྱིས་ཆོས་ཀྱི་དུང་བུས་ཤིག །ཅེས་བརྗོད་ཅིང་འབུད་པའི་ཚུལ་བགྱིད་དུ་བཅུག་ལ། ཐམས་ཅད་ལ་གཏད་ཚར་བ་དང་། དེ་ལྟར་ན་ཁྱོད་ཀྱིས་སེམས་ཅན་ཐམས་ཅད་ལ་ཆོས་ཀྱི་འཁོར་ལོ། རྡོ་རྗེའི་འཁོར་ལོ། རིན་ཆེན་འཁོར་ལོ། པདྨའི་འཁོར་ལོ། རལ་གྲིའི་འཁོར་ལོ་རྣམས་བསྐོར་ལ་སེམས་ཅན་ཐམས་ཅད་ལ་ཆོས་ཀྱི་དུང་བུས། སྒྲ་སྒྲོགས། བཤད་པ་གྱིས་ཤིག །དེ་ལྟར་ན་ཁྱེད་རྣམས་ཀྱིས་དཀྱིལ་འཁོར་བྲིས་བསྒྲུབ་དབང་བསྐུར་ཕྲིན་ལས་རྣམ་པ་བཞི་སྒྲུབ་པ་ལ་སོགས་པའི་སློབ་དཔོན་གྱི་བྱ་བ་ཐམས་ཅད་ལ་དབང་བས་སློབ་དཔོན་གྱི་དབང་ཐོབ་པ་ཡིན་ནོ། །རྟོགས་པ་བསྐྱེད་པ་ནི། དེ་ལྟར་ན་བསྐྱེད་པ་རྡུལ་ཚོན་གྱི་དཀྱིལ་འཁོར་དུ་ཞེས་སམ། རས་བྲིས་ཀྱི་དཀྱིལ་འཁོར་དུ་ཞེས་སྐབས་ཐོབ་དང་སྦྱར་ལ། བུམ་པའི་དབང་བསྐུར་བ་ཐོབ། ལམ་བསྐྱེད་པའི་རིམ་པ་བསྒོམ་པ་ལ་དབང་ཞིང་། ལམ་ལྔ་ལས་སྦྱོར་ལམ་གྱི་རྟོགས་པ་སྐྱེ་བའི་མཐུ་དང་ལྡན་པར་བྱས། དེས་ལུས་ཀྱི་དྲི་མ་དག་སྟེ་སྤྲུལ་སྐུ་འགྲུབ་པའི་རྟེན་འབྲེལ་འགྲིགས་པ་ཡིན་ནོ། །དེ་རྣམས་ཀྱིས་བུམ་དབང་འཁོར་དང་བཅས་པ་སོང་ནས། གསང་དབང་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་ཞིག་འབུལ་བར་ཞུ། དེ་ལྟར་མཎྜལ་ཕུལ་ནས་གསོལ་བ་གདབ་པ་འདིའི་རྗེས་ཟློས་ལན་གསུམ་མཛོད། སློབ་དཔོན་དམ་པ་བདེ་གཤེགས་གཙོ། །རྒྱལ་བ་འཁོར་དང་བཅས་པ་ལ། །ལུས་ངག་ཡིད་ཀྱིས་ཕྱག་འཚལ་ལོ། །གསང་གསུམ་དག་པའི་དབང་ཆོག་འདི། །དེ་རིང་བདག་ལ་གནང་བར་མཛོད། །དེ་ནས་ཁྱེད་རང་རྣམས་ཀྱིས་རིག་མ་མཚན་ཉིད་དང་ལྡན་པ་རེ་སློབ་དཔོན་ལ་ཕྱག་རྒྱར་ཕུལ་བའི་མོས་པ་མཛད་ནས་འདིའི་རྗེས་ཟློས་མཛོད། ཁྱོད་ཞབས་པདྨོའི་བཀའ་དྲིན་གྱིས། །སངས་རྒྱས་ཀུན་གྱི་བྱང་ཆུབ་སེམས། །དོན་ཆེན་ཟབ་མོས་ཉོན་མོངས་འཇོམས། །དེ་རིང་བདག་ལ་དབབ་པར་ཞུ། །དེ་ནས་ཁྱེད་རང་རྣམས་དབང་རྫས་གསང་བ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར། ཨོཾ་ཨཱཿཧཱུྃ་ཞེས་བརྗོད་ཅིང་གདོང་རས་རྣམས་འཆིང་བར་ཞུ། དེ་ནས་སློབ་དཔོན་གྱིས་སྲིན་ལག་གཡོན་པས་ནང་མཆོད་ནས་སློབ་མ་རྣམས་ལ་བདུད་རྩི་འཐོར་ཚུལ་བྱས་ལ། ཨོཾ་ཨཱཿཧཱུྃ་ཞེས་བརྗོད་པས་ཁྱེད་རང་རྣམས་ལ་དབང་བསྐུར་བའི་བར་ཆད་བསྲུངས་བའི་མོས་པ་མཛོད། དེ་ནས་སློབ་དཔོན་རྡོ་རྗེ་གཞོན་ནུ་ཡབ་ཡུམ་དུ་གསལ་བའི་ཡབ་ཀྱི་གསང་གནས་ནས་ཧཱུྃ་ལས་རྡོ་རྗེ་ཧཱུྃ་གིས་མཚན་པའི་ནོར་བུར་ཨོཾ། རྩེ་མོར་ཕཊ་དང་བཅས་པ། ཡུམ་གྱི་མཁའ་ཨཱཿལས་པདྨ་ཨཱཿས་མཚན་པ། ཡབ་ཡུམ་སྙོམས་པར་ཞུགས་པའི་དགའ་བའི་སྒྲས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས། ཡབ་ཀྱི་ཞལ་དུ་ཞུགས། ཐུགས་ཀར་རྗེས་སུ་ཆགས་པའི་མེས་འོད་དུ་ཞུ། སྐུའི་དབྱིབས་བརྒྱུད། ཡབ་ཀྱི་གསང་གནས་ནས་ཡུམ་གྱི་མཁར་བབས་པའི་ཐིག་ལེ་དུང་དང་ཀུན་ད་ལྟར་དཀར་བ་ཁྱེད་རང་རྣམས་ཀྱི་ལྕེ་ཐོག་ཏུ་བཞག་པའི་མོས་པ་མཛོད། ཅེས་དང་། ནང་མཆོད་ནས་བདུད་རྩི་སློབ་མ་རྣམས་ལ་སྦྱིན་ཞིང་། བྱང་ཆུབ་སེམས་ཀྱི་བདུད་རྩི་འདི། །སེམས་ཀྱི་སྡུག་བསྔལ་རྣམ་འཇོམས་ཏེ། །གསང་བའི་གནས་ནི་དམ་པ་ནས། །དེ་རིང་ཁྱོད་ལ་དབབ་པར་བྱ། །ཞེས་བརྗོད། ཐམས་ཅད་ལ་སྦྱིན་ཚར་བ་དང་། ཁྱེད་རང་རྣམས་ཀྱིས་ཨ་ཧོཿམ་ཧཱ་སུ་ཁ། ཞེས་བརྗོད་ཅིང་མྱངས་པ་ལ་བརྟེན་ནས་མགྲིན་པ་ན་རྩ་ཡ་ར་ལ་ཝ་ཞེས་པ་ཡི་གེ་འབྲུ་བཞིའི་རྣམ་པར་གནས་པ་ལ་ཐིམ་པས་དེ་ནས་རིམ་གྱིས་བརྒྱུད་དེ་ལུས་ཀྱི་རྩ་གནས་ཐམས་ཅད་ལ་ཁྱབ་པས་འདོད་ཆགས་ལས་གྱུར་པའི་རྟོག་པ་བཞི་བཅུ། ཞེ་སྡང་ལས་གྱུར་པའི་རྟོག་པ་སུམ་ཅུ་རྩ་གསུམ། གཏི་མུག་ལས་གྱུར་པའི་རྟོག་པ་བདུན་ཏེ། རང་བཞིན་བརྒྱད་ཅུའི་རྣམ་པར་རྟོག་པ་ཐམས་ཅད་འགགས་ནས། གསལ་སྟོང་བདེ་བས་བརྒྱན་པའི་ཏིང་ངེ་འཛིན་རྒྱུད་ལ་སྐྱེས་པའི་མོས་པ་མཛད་ནས་ང་རྒྱལ་གཟུང་བ་འདིའི་རྗེས་ཟློས་མཛོད། ད་ནི་སངས་རྒྱས་ཀུན་དང་མཉམ། །བདག་ནི་བསོད་ནམས་སྐལ་བ་ཆེ། །ཡོན་ཏན་ཀུན་གྱིས་བདག་བརྒྱན་ཏེ། །རྡོ་རྗེ་གཞོན་ནུའི་བདག་ཉིད་དོ། །ཞེས་བརྗོད་པ་སྔོན་དུ་འགྲོ་བས་ཏིང་ངེ་འཛིན་དེ་ཉིད་ལ་ཅུང་ཟད་ཅིག་མཉམ་པར་འཇོག་པར་ཞུ། དབང་དེ་ཐོབ་པའི་བརྡར་ཨོཾ་ཨཱཿཧཱུྃ་ཞེས་གསུངས་ཤིང་གདོང་རས་རྣམས་འགྲོལ་བར་ཞུ། དེ་ལྟར་ན་ཡུམ་གྱི་བྷ་ག་ནས་གསང་བའི་དབང་ཐོབ། ལམ་རང་བྱིན་གྱིས་བརླབས་པ་བསྒོམ་པ་ལ་དབང་ཞིང་། ལམ་ལྔ་ལས་མཐོང་ལམ་ས་དང་པོའི་རྟོགས་པ་སྐྱེ་བའི་མཐུ་དང་ལྡན་པར་བྱས། དེས་ངག་གི་དྲི་མ་དག་སྟེ། ལོངས་སྤྱོད་རྫོགས་པའི་སྐུ་འགྲུབ་པའི་རྟེན་འབྲེལ་འགྲིགས་པ་ཡིན་ནོ། །དེའི་མཐའ་རྟེན་དུ་ལུང་བསྟན་པ་ནི། ལུང་བསྟན་ཐམས་ཅད་སངས་རྒྱས་སྤྲུལ་པའི་སྐུས་མཛད་པས། དེ་ཡང་སློབ་དཔོན་སངས་རྒྱས་ཤཱཀྱ་ཐུབ་པའི་སྐུའི་ང་རྒྱལ་དུ་འཕོས་ཏེ། ཆོས་གོས་ཀྱི་གྲྭ་གཉིས་སེང་གེའི་རྣ་བ་ལྟར་བྱས་ནས་ཁྱེད་རྣམས་མ་འོངས་པའི་དུས་སུ་གསང་མཚན་དང་མཐུན་པའི་སངས་རྒྱས་འདི་ལྟ་བུར་འགྱུར་རོ་ཞེས་ལུང་བསྟན་པའི་མོས་པ་མཛོད། འདི་ལྟར་ང་ཡིས་ལུང་བསྟན་ཏེ། །བཅོམ་ལྡན་རྡོ་རྗེ་གཞོན་ནུ་དང་། །དུས་གསུམ་སངས་རྒྱས་ཐམས་ཅད་ཀྱིས། །སྲིད་པའི་ངན་འགྲོ་རྣམས་ལས་བཏོན། །ཞེས་བརྗོད་ཅིང་རྡོར་དྲིལ་གཉིས་ཀ་ལག་པ་གཡས་པས་ལྷན་ཅིག་ཏུ་བཟུང་ནས། སློབ་མ་རྣམས་ཀྱི་ཐད་དུ་དཀྲོལ་ཞིང་། ཀྱེ་ཞེས་སློབ་མ་རྣམས་ལ་གསང་མཚན་དྲིས་པའི་མཐར། དཔེར་ན། རིན་ཆེན་རྡོ་རྗེ་ཞེས་བྱ་བའི་དེ་བཞིན་གཤེགས་པ་ཐམས་ཅད་ས་འོག་ས་སྟེང་ས་བླ་རྣམས་སུ། ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་སྟྭཾ་བྷུརྦྷུ་ཝ་སྭ། འདི་ལྟར་ངས་ལུང་བསྟན་པ་ལྟར་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་། དཀྱིལ་འཁོར་གྱི་ལྷ་ཚོགས་ཐམས་ཅད་ཀྱིས་མགྲིན་གཅིག་ཏུ་ལུང་སྟོན་པར་མཛད་པ་འདི་ནི། སྔགས་འདི་དང་ཕྱག་རྒྱ་འདིའི་མཐུའོ། །ཞེས་བརྗོད་ཅིང་སྣམ་སྦྱར་དང་རྡོར་དྲིལ་བཞག །དེ་ནས་དབུགས་དབྱུང་བ་ནི། དུས་གསུམ་སངས་རྒྱས་ཐམས་ཅད་ཀྱི། །ངོ་བོ་ཉིད་བུ་ཁྱོད་གྱུར་ཏོ། །ཁམས་གསུམ་བདག་པོར་ཁྱོད་གྱུར་ཏོ། །བྱང་ཆུབ་སེམས་དཔའ་ཁྱོད་གྱུར་ཏོ། །བདུད་དང་མུ་སྟེགས་ཐམས་ཅད་ལས། །རྒྱལ་བར་གྱུར་པ་ཁྱོད་ཉིད་དོ། །གྲོང་ཁྱེར་ལ་ཡང་གྲོང་ཁྱེར་ཏེ། །མྱ་ངན་འདས་པའི་གྲོང་ཁྱེར་དུ། །རྣལ་འབྱོར་སྣོད་ལྡན་ཁྱོད་གཞུག་གོ །སངས་རྒྱས་འགྲུབ་པའི་རྒྱུ་འདི་ཡིན། །འདི་ལ་ཐེ་ཚོམ་མ་བྱེད་ཅིག །ཅེས་དང་། གཟེངས་བསྟོད་པ་ནི། ད་ཁྱེད་རྣམས་སྲིད་པའི་སྡུག་བསྔལ་གྱི་འཇིགས་པ་ཐམས་ཅད་དང་བྲལ་ཞིང་མྱུར་དུ་འཚང་རྒྱ་བར་འགྱུར་བས་རང་དམན་པའི་བློ་ཡོངས་སུ་སྤོངས་ལ་དགའ་བ་རྒྱ་ཆེན་པོ་བསྒོམ་པར་གྱིས་ཤིག །དེ་རྣམས་ཀྱིས་གསང་དབང་སོང་ནས། ཤེས་རབ་ཡེ་ཤེས་ཀྱི་དབང་བསྐུར་བ་ཞུ་བའི་ཡོན་དུ་མཎྜལ་ཞིག་འབུལ་བར་ཞུ། དེ་ལྟར་མཎྜལ་ཕུལ་ནས་གསོལ་བ་གདབ་པ་འདིའི་རྗེས་ཟློས་ལན་གསུམ་མཛོད། སྔོན་གྱི་སངས་རྒྱས་ཐམས་ཅད་ཀྱིས། །ཇི་ལྟར་མཁྱེན་ཅིང་ཐུགས་ཆུད་པ། །དེ་ལྟར་རྗེས་སུ་བདག་དད་ན། །དེ་རིང་བདག་ལ་དབང་བསྐུར་སྩོལ། །དེ་ནས་གདོང་བཅིང་བ་དང་། ༼༣༨་༠༥༽ ནང་མཆོད་གཏོར་ཞིང་བསྲུང་བ་སོགས་གསང་དབང་བཞིན་ལ། འོན་ཀྱང་རྫས་གསང་བའི་ཚབ་ཏུ། ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་མ་མཐོང་བའི་བརྡར་སོགས་གཞན་འདྲ། དེ་ནས་ཁྱེད་རང་རྣམས་ལ་སློབ་དཔོན་གྱི་ཐུགས་ཀ་ནས་སྤྲུལ་པའི་རིག་མ་མཚན་ཉིད་དང་ལྡན་པ་ལོ་བཅུ་དྲུག་ལོན་པ་རེ་ཕྱག་རྒྱར་སྤྲད་པའི་མོས་པ་མཛོད། སྔོན་གྱི་རྒྱལ་བ་རྣམས་ཀྱིས་ཀྱང་། །ཤེས་རབ་འདི་ལ་བརྟེན་ནས་བསྒྲུབས། །རིགས་ཀྱི་བུ་མཆོག་ཁྱོད་ཀྱིས་ཀྱང་། །ཤེས་རབ་སྤོང་དུ་མི་རུང་སྟེ། །ཡེ་ཤེས་སྐྱེ་བའི་རྒྱུ་ཡིན་པས། །ཁྱོད་ཀྱིས་འདོད་ཆགས་མ་སྤོངས་ཤིག །དེ་ལྟར་གཏད་པའི་རིག་མ་དེས་ཁྱེད་རྣམས་གསང་སྔགས་རྡོ་རྗེ་ཐེག་པའི་ལམ་ཟབ་མོ་ཉམས་སུ་ལེན་པའི་མཐུན་རྐྱེན་དུ་ཤ་ལྔ་བདུད་རྩི་ལྔ་ཟ་བ་དང་། ཉེ་རྒྱུའི་མཚམས་སྦྱོར་བ་ལ་རིག་མ་མཚན་ཉིད་དང་ལྡན་པ་རེ་ངེས་པར་གུས་སྤྲོའི་སྒོ་ནས་བསྟེན་དགོས་པས། དེ་ལྟར་སྤྲོའམ་མི་སྤྲོ་བརྟག་པའི་ཕྱིར་དྲི་བ་མཛད་པ་ཡིན་ཏེ། བུ་ཁྱོད་ཚུར་ཤོག་རྡོ་རྗེ་ཅན། །དྲི་ཆེན་དྲི་ཆུ་ཟ་ནུས་སམ། །རཀྟ་ག་པུར་བརྟེན་ནུས་སམ། །བུད་མེད་དང་བས་བརྟེན་ནུས་སམ། །པདྨོ་འོ་བྱེད་མི་རྟོག་གམ། །སྨྲོས་ཤིག་སྣོད་ལྡན་ངང་ཚུལ་ཅན། །དེ་ལྟར་དྲིས་པའི་ལན་བཏབ་པར་མོས་ལ་འདིའི་རྗེས་ཟློས་མཛོད། ཤེས་རབ་དད་པས་བདག་བསྟེན་ཏོ། །དྲི་ཆེན་ལ་སོགས་བདུད་རྩི་ལྔ། །རྟག་ཏུ་དད་པས་བརྟེན་པར་བགྱི། །པདྨར་བདག་ནི་འོ་བགྱིད་དོ། །དེ་ལྟར་ལན་བཏབ་པ་ལ་བརྟེན་ནས་རིག་མ་དེ་ཉིད་དགེས་ཏེ་རྒྱན་དང་བྲལ་བའི་ལུས་ནམ་མཁའི་གོས་ཅན་དུ་བྱས་པ་ལ། གུར་གུམ་ལ་སོགས་པ་དྲི་ཞིམ་པོའི་ཆུས་བྱུགས། ཆུ་སྐྱེས་རྩ་མཛེས་པའི་བྷ་ག་བསྟན་ཏེ་པདྨའི་ཆེ་བ་བརྗོད་པ་ལ་གསན་མཛོད། རྨད་བྱུང་ང་ཡི་པདྨ་འདི། །བདེ་བ་ཐམས་ཅད་འདི་ལས་བྱུང་། །བདེ་བར་གཤེགས་པ་ཐམས་ཅད་ཀྱང་། །རྟག་ཏུ་འདི་དང་མི་འབྲལ་ལོ། །པདྨ་འདི་ནི་ཆོས་དབྱིངས་ཡིན། །སངས་རྒྱས་ཐམས་ཅད་འདི་ལས་བྱུང་། །སེམས་ཅན་ཐམས་ཅད་འདི་རུ་གྲོལ། །ནང་གི་རྩ་ཡི་འཁོར་ལོ་ལ། །པདྨ་ཞེས་ནི་རབ་ཏུ་བརྗོད། །པདྨའི་ནང་གི་ནམ་མཁའ་ཞེས། །འབྱུང་བ་ལྔ་ཡི་རང་བཞིན་གནས། །ལྟེ་བ་དང་ནི་གེ་སར་བཅས། །འདབ་མ་བརྒྱད་ཀྱིས་རྣམ་པར་བརྒྱན། །ཟེའུ་འབྲུའི་དབུས་ནས་བྱུང་བ་ཡི། །དེ་ཉིད་བདུད་རྩི་དམ་པ་ཉིད། །སངས་རྒྱས་ཀུན་གྱི་སྙིང་པོ་འོ། །